《同李三洲伦右溪登灵洲和韵》
明代·王渐逵

云里青山树里台，那堪秋色逐人来。疏松细草浑三径，扫石临流共一杯。

风静星河如露冷，月明箫鼓并朝回。佳辰良会应能几，曙色残更莫浪催。

作者简介：（1498—1559）明广东番禺人，字用仪，一字鸿山，号青萝子、大隐山人。正德十二年进士，官刑部主事。以养母请告，家居十余年，后至广州，适有诏，养病逾三年者不复叙用。乃赴会稽，谒王阳明墓，与其门人讲学。久之乃归。后复被荐入京，言事不报，复乞归。嘉靖三十七年十二月卒。有《青萝文集》。